朝鮮王朝実録/哲宗実録/附録/諡冊文


日本語訳

原文
諡冊文:維歲次甲子三月辛丑, 朔十三日癸丑哀從子嗣王臣熙, 謹再拜稽首上言。 伏以今天, 胡忍降割, 攀劍舃而銜哀? 大德必得其名, 勒瑤珉而薦謚祗增悲慕, 敢云揄揚? 恭惟大行大王, 聰明睿智之姿, 廣大博厚之化, 言爲則行爲法, 溫良恭儉得之容, 有德象有儀中, 正純粹精也。 拊祖宗艱大之業, 誕承純元后徽音, 應天人順信之祥, 遠符宣廟朝故事。 殷高宗舊勞于外, 險阻艱難之備嘗, 夏禹氏爲度於身, 規矩準繩之動合。 仁心, 爲萬化之本, 力踐躬行之得其要, 義方承四條之敎, 政令施措之曰有受。 若夫盡性盡倫之盛, 亶由善繼善述之謨。 宗宮虔四時之禋, 享儀靡懈, 灤渦卜萬歲之吉, 神理孔安, 颺禰室武戡之功, 尊親爲大, 定憲廟世獻之禮, 繼序不忘。 瑤牒屢進於東朝, 闡美之宸孝益著, 璿系克正於北史, 辨誣之盛烈冞光。 五月滕廬之居, 千乘躬曾閔之行, 六宮關睢之頌, 二南正風化之原。 所以十四載治平, 允爲億兆民愛戴。 勸農祈穀, 旱澇霜雹, 不爲烖捐帑, 賑饑鱞寡孤獨。 皆有養鹽漁禁, 橫歛之困人, 自得於湖山, 酪牛蠲常供之需, 恩足及於禽獸。 祗祗於五刑之恤, 有枉必伸, 惓惓乎三政之釐, 無微不燭體。 周誥若保之念, 二字安民之符, 有西京反樸之風, 一德昭儉之效。 譬則如喬嶽不運, 萬品遂其生, 寂然若上載無聲, 六氣順其軌。 蓋此日用間推去, 皆從聖學中出來, 綸翰篇章, 特其疏節。 參贊位育, 歛却神功 寶籌屆鼎盛之期, 庶享仁壽之福, 休運屬泰亨之會, 思見德化之成。 嗟! 大業未半於中途, 伊末命遽揚於憑几。 群黎無祿, 忍言荊湖之泣弓, 彼蒼難諶, 莫賴周壇之植璧, 若太虛點雲之過, 曷慰沒世之思? 雖薄海窮山之民, 普切如喪之慟, 肆太母眷言宗國, 俾小子嗣有丕基, 澟如履薄而臨深, 纉承大歷服惟恤, 自夫踐位而行禮, 思追前寧人圖終。 丹扆永虛, 衋音容之寢閟, 素廞將啓, 慨光陰之不留。 鳥耘允協於新岡, 實維聖人之攸宅, 象設密邇於先寢, 庶幾神道之是依。 玆循尙行之彝章, 爰擧崇終之鴻號, 彰顯道而紀實, 煥乎經緯之文, 拚成憲而揚徽, 大哉保定之武。 獻, 是齊聖之義, 鬯英謨於千秋, 仁爲長人之稱, 篤孝行於萬善。 壹惠以節, 猗! 洪功史, 不勝書, 七世可觀而隆奉, 國有常典。 謹遣使臣, 奉冊寶上尊諡曰, 文顯武成獻仁英孝, 廟號曰, 哲宗, 仰冀沖鑑, 俯賜明歆。 于前有光, 建天地而俟百不惑, 用休其命, 保臣民而於萬斯年。 嗚呼! 哀哉。 謹言。【行知中樞府事尹致秀製。】 

【太白山史庫本】9本1巻2章B面

【影印本】48本665面

011